Ka wapocotehetc

Ekoni apitc anihe atisokan mitwi «Kinoceriniw». Mitowi ka itean nictam, awesisak iriniwik icinakosipanak.

Kek meka, peikwa e takwakik, Wapoc ki okomesiw anihi arikicikweca. Ote sakihikanik ki otci wamitowakopon, kitca ocitatisohok ke omikiamicicitcik papeikw. Wapoc micta mictenowakopon arikcikweca, aric nama tapwe ki otci kackihew ewi wekimatc. Tato kicepowana ko orowikopan anaha arikicikwe aka watc e arimikaketc ecitine tca e nasipetc neta sakihikanik. Kinec ki tacikew e wecihitisotc. Kek pe koski pe arimowew.

Kipe kicko pa atoskiwakopan. Askik ici atoskekopan wir Wapoc minowatc wir anaha Arikic nipik. Ekote ni apitc kipaskohikepanak amiskok, micta meka sikiriamo anaha arikcikwecic kitci atosketc kek meka witcihiko anehi wapoca.

Micta kackitakasokopan e atosketc anaha arikcikwecic. Ki wamekopon amiskwa, ekotca eci itatc wapoca : «penta nikickaci nete wasite sakihikanik nama misowatc kaki matikan kir kowecan kika makonano anaha amiskw. » Kek meka ispataw kewir anaha wapoc, ka takocik nete wasite aci itiko arikica nama niki otci makonaw. Ki micta kiraskimiko anihi okomesa eki tca nta karakoponen wep arikic omikiamok anehi amiskwa eki kackihakoponen. Ekote kinec eki icinakonik, aka nac e kaskeritak e micta wecimikotc wapoc okomesa. Nac e keskockowatc e micta mitcetiritci anaha arikic amiskwa omikiwamik, ekoni patoc eci kaskeritak Wapoc

Kek meka micta kiciwasiw anaha wapoc, ki micta matikonihew arikica micta mictikoriw ocokonik itekera e micta tca kicietitakiniwonik. Micta pakipariw anaha arikic nete itekera, kek mekwa micta sekihitiso anaha wapoc ekoni ici micta ocimotc. Notcimik ici ocimo anaha wapoc, nipik tca wir anaha arikic micta nta kackeritam. Ekonetci anotc micta oke sekisitc wapoc krika anaha arikic micta wakakonew ocokanik.
Tipanictawin:E matcectakaniwok
Tipanictawin:Atisokana